Esth.3.15 quoniam festinato res agebatur. Et in Susi propositum erat exemplum, et convivium fecerunt omnes gentes, Aman autem cum introisset regiam, cum amicis luxuriabatur. Ubicunque igitur proponebatur exemplum epistolae, ploratio et luctus ingens fiebat apud omnes Iudaeos. [15b] Et invocabant Iudaei Deum patrum suorum, et dicebant, Domine Deus, tu solus Deus in coelo sursum, et non est alius Deus praeter te. Si enim fecissemus legem tuam et praecepta, habitassemus forsitan cum pace omne tempus vitae nostrae, nunc autem, quoniam non fecimus praecepta tua, supervenit in nos omnis tribulatio ista. Iustus es, et tranquillus, et excelsus, et magnus, Domine, et omnes viae tuae iudicia. Et nunc Deus, non des filios tuos in captivitatem, neque uxores nostras in violationem, neque in perditionem, qui factus es nobis propitius ab Aegypto, et usque nunc, misere principali tuae, parce, et non des haereditatem nostram in insaniam, ut hostes dominentur nostri. Et in Susis, in civitate proxima regi, propositum erat exemplum, et cognita erant scripta.